LIETUVOS RESPUBLIKOS

GENERALINIS PROKURORAS

ĮSAKYMAS

DĖL LIETUVOS RESPUBLIKOS GENERALINIO PROKURORO 2008 M. RUGPJŪČIO 11 D. ĮSAKYMO NR. I-110 „DĖL REKOMENDACIJŲ DĖL IKITEISMINIO TYRIMO PRADŽIOS IR JOS REGISTRAVIMO TVARKOS PATVIRTINIMO“

PAKEITIMO

2016 m. sausio 14 d. Nr. I-12

Vilnius

1.	P a k e i č i u Rekomendacijas dėl ikiteisminio tyrimo pradžios ir jos registravimo tvarkos, patvirtintas Lietuvos Respublikos generalinio prokuroro 2008 m. rugpjūčio 11 d. įsakymu Nr. I-110 „Dėl Rekomendacijų dėl ikiteisminio tyrimo pradžios ir jos registravimo tvarkos patvirtinimo“:

1.1.	išdėstau 64 punktą taip:

„64. Neatidėliotino patikrinimo metu nustačius, kad informacija apie galimą nusikalstamą veiką nepasitvirtino, informaciją tikrinęs pareigūnas apie tai praneša atsakingam darbuotojui, kuris padaro įrašą atitinkamame informacijos registre. Tokiu atveju nutarimas atsisakyti pradėti ikiteisminį tyrimą nepriimamas.“;

1.2.	išdėstau 92.1 papunktį taip:

„92.1. ikiteisminio tyrimo įstaigos, pradėjusios ikiteisminį tyrimą, pavadinimas;“

1.3.	išdėstau 92.6 papunktį taip:

„92.6. ar yra galimybė taikyti supaprastintą procesą;“

1.4.	išdėstau 92.7 papunktį taip:

„92.7. ar yra galimybė taikyti formalizuotą procesą;“

1.5.	išdėstau 142 punktą taip:

„142. Jei mirties priežastis yra aiški ir ją galima pagrįsti medicininių dokumentų duomenimis, ambulatorinės ar stacionarios asmens sveikatos priežiūros įstaigos gydytojas, išoriškai apžiūrėjęs lavoną, nustato nesmurtinės mirties priežastį ir išduoda medicininį mirties liudijimą. Vadovaujantis Žmogaus mirties nustatymo ir kritinių būklių įstatymo 12 straipsnio 2 dalimi, policijai apie tokį atvejį gali būti nepranešama, mirties priežasties patikslinimas neatliekamas ir nutarimas atsisakyti pradėti ikiteisminį tyrimą nepriimamas.“;

1.6.	išdėstau 144 punkto pirmąją pastraipą taip:

„144. Jei į įvykio vietą nebuvo atvykęs Rekomendacijų 140 punkte nurodytas asmuo, turintis teisę nustatyti asmens mirties faktą, policijos pareigūnas privalo iškviesti į įvykio vietą asmens sveikatos priežiūros gydytoją arba skubios nestacionarinės medicinos pagalbos įstaigos slaugos specialistą, kad būtų konstatuotas mirties faktas. Jei mirties priežastis yra aiški, nenustatyta, kad galėjo būti padaryta nusikalstama veika ar kad mirtis galėjo būti smurtinė ir yra išduotas medicininis mirties liudijimas, informaciją tikrinęs pareigūnas surašo tarnybinį pranešimą. Tokiu atveju nutarimas atsisakyti pradėti ikiteisminį tyrimą nepriimamas. Jei yra atsiradę vėlyvieji lavoniniai reiškiniai, gydytojas ar skubios nestacionarinės medicinos pagalbos įstaigos slaugos specialistas į įvykio vietą nustatyti mirties fakto nekviečiamas.“;

1.7.	išdėstau 154 punktą taip:

„154. Patikslinimo metu nenustačius, kad mirtis galėjo būti smurtinė ar kad galėjo būti padaryta nusikalstama veika, ikiteisminis tyrimas nepradedamas ir priimamas procesinis sprendimas atsisakyti pradėti ikiteisminį tyrimą. Tokio nutarimo nuorašas išsiunčiamas mirusiojo artimiesiems arba teisėtam atstovui, išaiškinant nutarimo apskundimo tvarką ir terminus.“;

1.8.	išdėstau 166 punktą taip:

„166. Gavus mirusiojo artimųjų ar kitų asmenų pareiškimą dėl ikiteisminio tyrimo pradėjimo, kuriame nurodoma, kad asmuo galėjo tapti nusikalstamos veikos auka, visais atvejais priimamas sprendimas pradėti arba atsisakyti pradėti ikiteisminį tyrimą.“;

1.9.	išdėstau 167 punktą taip:

„167. Ikiteisminio tyrimo įstaigoje gavus skundą, pareiškimą ar pranešimą apie be žinios dingusį asmenį, nedelsiant atliekamas neatidėliotinas informacijos patikrinimas. Neatidėliotino patikrinimo metu nustačius be žinios dingusio asmens buvimo vietą ir nesant duomenų, kad asmuo galėjo tapti nusikalstamos veikos auka, informaciją tikrinęs pareigūnas surašo tarnybinį pranešimą. Tokiu atveju nutarimas atsisakyti pradėti ikiteisminį tyrimą nepriimamas.

Jei dingusio be žinios asmens buvimo vieta nenustatyta, ikiteisminis tyrimas pradedamas Rekomendacijų nustatyta tvarka. Rezoliucijoje formuluojamas sprendimas pradėti ikiteisminį tyrimą dėl dingusio be žinios asmens, BK specialiosios dalies straipsnis nenurodomas, nurodomas skaičių kodas 556000. Nusikalstamos veikos statistinės kortelės (10 kortelė) 11 eilutėje nurodomas tik skaičių kodas 556000.“;

1.10.	išdėstau 170 punktą taip:

„170. Gavus dingusio be žinios asmens artimųjų ar kitų asmenų pareiškimą dėl ikiteisminio tyrimo pradėjimo, kuriame nurodoma, kad asmuo galėjo tapti nusikalstamos veikos auka, visais atvejais priimamas sprendimas pradėti arba atsisakyti pradėti ikiteisminį tyrimą.“

2.	S k e l b i u įsakymą Teisės aktų registre.

3.	P a v e d u Dokumentų valdymo ir asmenų aptarnavimo skyriui apie įsakymo paskelbimą Teisės aktų registre pranešti Generalinės prokuratūros ir apygardų prokuratūrų prokurorams, valstybės tarnautojams ir darbuotojams, dirbantiems pagal darbo sutartis.

Generalinis prokuroras	Evaldas Pašilis